Հարավային Ավստրալիայի պատկերասրահ

Հարավային Ավստրալիայի պատկերասրահ (), Ավստրալիայի Հարավային Ավստրալիա նահանգի գեղարվեստի երեք կարևոր կենտրոններից մեկը։ Գտնվում է Ադելաիդա քաղաքի հյուսիսային տերասի մշակութային բուլվարում։ Հավաքածուն կազմում է 35000 նմուշ։ Վիկտորիայի ազգային պատկերասրահից հետո երկրորդ ամենամեծ պետական հավաքածուն ունեցող պատկերասրահն է։ Մինչև 1967 թվականը կոչվել է Հարավային Ավստրալիայի ազգային պատկերասրահ։

Պատկերասրահը գտնվում է Հարավային Ավստրալիայի պետական գրադարանին, Հարավային Ավստրալիայի թանգարանին և Ադելաիդայի համալսարանին կից, համարվում է Ադելաիդայի հյուսիսային տերասի մաս։ 2011 թվականին ունեցել է 712994 այցելու։ Պատկերասրահի հավաքածուն ամեն տարի ներկայացվում է նաև շրջիկ ցուցահանդեսների տեսքով՝ նպաստելով տարածքային պատկերասրահների շրջիկ ցուցահանդեսներին։

Պատմություն
Պատկերասրահը հիմնադրվել է 1881 թվականին և Կլարենսի դուքս Ալբերտ Վիկտորիև Ջորջ V-ի կողմից  բացվել է Հանրային գրադարանի երկու սենյակներում։ Պատկերասրահի ներկայիս շենքը թվագրվում է 1900 թվական, ընդլայնվել, ընդարձակվել է 1936 և 1962 թվականներին։ Հետագա վերանորոգման և ընդլայնման արդյունքում (1996 թվական) շենքն ունեցավ ժամանակակից ցուցադրման տարածք։

Հավաքածու 

Պատկերասրահը հայտնի է ավստրալիական արվեստի հավաքածուներով, մասնավորապես բնիկ ավստրալիական և գաղութային արվեստի, բրիտանական արվեստի, այդ թվում պրեռաֆայելիտների, արվեստագետներ Էդվարդ Բյորն Ջոնսի, Ուիլյամ Հոլման Հանտի, Դանթե Գաբրիել Ռոսսետտիի, Ուիլյամ Մորիսի և ճապոնական արվեստի հավաքածուներով։

Պատկերասրահն ունի Հեյդելբերգյան դպրոցի կաևոր գործեր, այդ թվում արվեստագետներ Թոմ Ռոբերտսի «A break away!» (Դադար), Չարլզ Կոնդերի «Արձակուրդ Մենտոնում», Արթուր Սթրիտոնի «Դեպի Թեմփլսթով»։ 20-րդ դարի կեսերը ներկայացված են նկարիչներ Ռասել Դրիսդեյլի, Արթուր Բոյդի, Մարգարեթ Պրետսոնի, Բեսի Դեյվիդսոնի, Սիդնեյ Նոլանի աշխատանքներում։ Եվրոպական լանդշաֆտային աշխատանքներից ներկայացված են Յակոբ վան Ռյոյսդալի, Սալոմոն վան Ռյոյսդալի, Ժոզեֆ Ռայթի ստեղծագործությունները։

Բրիտանական դիմանկարիչներից ներկայացված են Ռոբերտ Պիկը, Անտոնիս վան Դեյքը, Պիտեր Լելին, Թոմաս Գեյնսբորոն։
Ներկայացված են նաև Ֆրանցիսկո Գոյայի, Ֆրանչեսկո Գվարդիի, Պոմպեո Բատոնիի և Ժան Բատիստ Կամիլ Կորոյի ստեղծագործությունները, Օգյուստ Ռոդենի, Հենրի Մուրի, Բարբարա Հեփուրթի, Ջեյկոպ Էփսթեյնի քանդակները։

Արվեստի գործեր 
 Ուիլյամ Հոլման Հանտ, «Քրիստոսն ու երկու Մարիամները», (1847), Հարության առած Քրիստոսն ու երկու Մարիամները Հովսեփի պարտեզում (1897)
 Ջոն Կոլիեր, Դելֆիի քրմուհի (1891)
 Ջոն Ուիլյամ Ուոթերհաուս, Circe Invidiosa (1892), Հոնորիոս կայսեր ֆավորիտները (1883)

Ծանոթագրություններ 

Ավստրալիայի պատկերասրահներ